প্রশ্ন থাকে, কেন তিনি আওয়ামী লীগে যোগ দিলেন। তার সহযাত্রী মোহাম্মদ তোয়াহা যোগ দিলেন কমিউনিস্ট পার্টিতে, তাজউদ্দীন কেন দিলেন না? কমিউনিস্ট পার্টিতে যোগ না-দেওয়ার অন্তত তিনটি কারণ আমরা দেখতে পাই। প্রথম কারণ সম্বন্ধে তিনি নিজেই বলেছেন, সেটি হলো আবুল হাশিমের প্রভাব। তার ভাষায়, “আবুল হাশিম সাহেব যদি বেঙ্গল মুসলিম লীগের সেক্রেটারি না থাকতেন, আবুল হাশিম সাহেবের কাজ, ফিলসফি, মিশন যদি আমাদের সামনে না থাকত, তাহলে আমরা সবাই কমিউনিস্ট হয়ে যেতাম।”৯ দ্বিতীয় কারণ, কমিউনিস্ট পার্টি তখন দৃশ্যমান ছিল না। পার্টি নিষিদ্ধ হয় ১৯৫৪তে, কিন্তু ১৯৪৭-এর পর থেকেই পার্টির সদস্যদের ওপর নিপীড়ন শুরু হয়েছে, নেতাদের সবাইকেই থাকতে হয়েছে হয় কারাগারে নয়তো আত্মগোপনে। একটি হিসাব বলছে, অবিভক্ত বঙ্গে পার্টির ৩০ হাজার সদস্যের মধ্যে শতকরা ৫ জন ছিলেন মুসলমান, বাকি সবাই হিন্দু; দেশভাগের পর পূর্ববঙ্গের অধিকাংশ হিন্দু সদস্যই পশ্চিমবঙ্গে চলে গিয়েছিলেন।১০ পার্টির অফিসে নিয়মিত হামলা হতো, সভা করলে মুসলিম লীগের গুণ্ডারা ভাঙচুর করতো। ঢাকার রথখোলার মোড়ে পার্টির একটি বইয়ের দোকান ছিল, একদিন পুলিশ এসে সমস্ত বই গাড়িতে করে নিয়ে যায়, যে-লোকটি বই বিক্রি করছিল তাকেও গ্রেফতার করে। এক কথায় ওই পার্টির সঙ্গে যুক্ত হওয়াটা মোটেই সহজসাধ্য ছিল না।